KIRJALLINEN KYSYMYS E-0252/03 esittäjä(t): Cristiana Muscardini (UEN) komissiolle. Brysselin ja Milanon välisen yöjunayhteyden lakkauttaminen.



Virallinen lehti nro 242 E , 09/10/2003 s. 0099 - 0100



KIRJALLINEN KYSYMYS E-0252/03 esittäjä(t): Cristiana Muscardini (UEN) komissiolle (5. helmikuuta 2003) Aihe: Brysselin ja Milanon välisen yöjunayhteyden lakkauttaminen Se, että Euroopan unioni laajenee itään, ja että parhaillaan rakennetaan liikenneyhteyksiä kansalaisille, on yksi selkeimmistä merkeistä eri valtioiden lähentymisestä. Belgiassa toimitaan kuitenkin toisin. Belgia on päättänyt lakkauttaa Brysselin ja Milanon välisen yöjunayhteyden, jota käytetään myös ajoneuvojen kuljetukseen. Tästä junayhteydestä vastaavat yhteistyössä Ranska, Saksa, Luxemburg ja Sveitsi ja tällä junayhteydellä on suuri merkitys etenkin italialaisille työntekijöille, jotka matkustavat usein kyseisellä junalla. Kun Belgialle tuli vaikeuksia hoitaa junayhteyttä, sen olisi pitänyt hakea tukea niiden maiden hallituksilta, joiden halki tämä junayhteys kulkee, junayhteyden lakkauttamisen sijaan. Voisiko komissio vaikuttaa asiaan siten, että Brysselin ja Milanon välinen junayhteys saadaan jälleen toimimaan mahdollisimman pian ja huolehtia siitä, että kansalaisten toiveisiin ja odotuksiin vastataan? Loyola de Palacion komission puolesta antamayhteinen vastauskirjallisiin kysymyksiin E-0132/03 ja E-0252/03 (27. helmikuuta 2003) Komissio on tietoinen siitä, että Brysselin ja Milanon välinen junayhteys lakkautettiin 15. joulukuuta 2002. Komissio on pahoillaan kansainvälisten palvelujen vähentämisestä, josta voivat päättää asianomaiset rautatieyritykset. Samalla komissio kuitenkin tunnustaa, että rautatieyrityksillä on oikeus pyrkiä optimoimaan organisaatiotaan muun muassa siten, etteivät tuhlaa rahaa tämäntyyppisiin palveluihin, kuten direktiivin 91/440 5 artiklassa(1) edellytetään. Komission saamien tietojen mukaan kyseinen palvelu ei ole kannattavaa asianomaisille viidelle yritykselle. Komissio haluaa kuitenkin todeta, että jos kyseessä ovat pääasiassa rahoitukseen liittyvät syyt, asetuksen (ETY) N:o 1191/69(2) perusteella jäsenvaltioiden toimivaltaiset viranomaiset voivat tehdä julkisia palveluja koskevan sopimuksen rautatieyrityksen kanssa, jotta sellaiset junayhteydet pidetään toiminnassa, jotka eivät olisi kannattavia ilman julkisten viranomaisten rahoitustukea. Komission tarkoituksena on antaa vuonna 2003 asetusehdotus, joka koskee kansainvälisen rautatieliikenteen matkustajien oikeuksia ja velvollisuuksia ja johon sisältyy lisäksi säännöksiä siitä, että rautatieyritysten on kuultava matkustajia siinä tapauksessa, että tarjottuihin palveluihin suunnitellaan merkittäviä muutoksia. Komissio antaa myös direktiiviehdotuksen, jonka ansiosta rautatieyritysten kilpailukykyä voidaan vahvistaa helpottamalla niiden pääsyä matkustajien kansainvälisten palvelujen markkinoille. Kyseisen junayhteyden lakkauttamisen herättämät monet kysymykset sekä useiden kansainvälisten palvelujen lakkauttamista koskeva ilmoitus otetaan huomioon lainsäädäntöaloitteiden laatimisessa, koska lakkauttamiset eivät missään nimessä edistä yhteisen liikennepolitiikan tavoitetta, jonka pyrkimyksenä on säilyttää ja jopa lisätä junaliikenteen osuutta eri liikennemuotojen joukossa. (1) Neuvoston direktiivi 91/440/ETY, annettu 29. heinäkuuta 1991, yhteisön rautateiden kehittämisestä (EYVL L 237, 24.8.1991). (2) Neuvoston asetus (ETY) N:o 1191/69, annettu 26. kesäkuuta 1969, julkisten palvelujen käsitteeseen rautatie-, maantie- ja sisävesiliikenteessä olennaisesti kuuluvia velvoitteita koskevista jäsenvaltioiden toimenpiteistä (EYVL L 156, 28.6.1969).